Psalm 22:28 – Galasiers 3:8 Die goeie nuus wat ons in Psalm 22 hoor, sal nie net in Israel bekend word nie. Dit wat Dawid hier vertel en wat in Christus nog meer werklikheid word, sal oor die hele wêreld bekend raak. “Al die eindes van die aarde sal dink” aan die HERE wat na Christus geluister het en Hom in Sy diepe lyding weer aangeneem het. Die boodskap van Christus wat heeltemal van God verlaat was en dit deurgemaak het vir die gelowiges sal oor die hele wêreld gaan. Nie as ’n mededeling dat die Israeliete daardeur gered is nie.
Nee, as die heerlike uitnodiging van God vir die Jood en vir mense uit al die ander volke om tot Christus te kom en vir altyd van die Godverlatenheid verlos te wees. Christus wat uit die dood opgestaan het en op die punt staan om na die hemel te gaan, gee vir Sy leerlinge hierdie opdrag: “Gaan dan heen, maak dissipels van al die nasies.”
Die nasies sal die evangelie van Christus lyding vir God se uitverkore kinders hoor en genooi word om in die verlossing te deel. Ons lees dit al in Psalm 22. Ons lees hoe die Gees ons self vertel dat die Ou Testament al wys dat daar ook hoop is vir die volke. Paulus skryf in Gal 3:8: “En die Skrif wat vooruit gesien het dat God die heidene uit die geloof sou regverdig, het vooraf aan Abraham die evangelie verkondig met die woorde: In jou sal al die volke geseën word.” Vandag klink oor die hele wêreld die boodskap van Christus. Die HERE is trou!